टल सकती है टेस्ट चैम्पियनशिप, आईसीसी ने दिया संकेत  
प्रस्तावित टेस्ट चैम्पियनशिप में विलंब हो सकता है क्योंकि आईसीसी ने स्वीकार किया कि 2013 में यह महत्वाकांक्षी टूर्नामेंट शुरू करने में कई चुनौतियां हैं।
प्रस्तावित आईसीसी टेस्ट चैम्पियनशिप में विलंब हो सकता है क्योंकि अंतरराष्ट्रीय क्रिकेट परिषद ने स्वीकार किया कि 2013 में यह महत्वाकांक्षी टूर्नामेंट शुरू करने में कई व्यावसायिक चुनौतियां हैं।  यहां अपनी चौथी और आखिरी कार्यकारी बोर्ड बैठक के बाद आईसीसी ने संकेत दिया कि टेस्ट चैम्पियनशिप 2017 तक टल सकती है क्योंकि उसे अंतिम तिथि तय करने से पहले सभी संबंधित पक्षों को साथ लाना होगा जिसमें प्रसारक और सदस्य बोर्ड शामिल हैं।  आईसीसी के मुख्य कार्यकारी हारून लोर्गट ने एक बयान में कहा, आईसीसी कार्यकारी बोर्ड ने इसकी पुष्टि की कि उनकी प्राथमिकता 2013 में आईसीसी टेस्ट चैम्पियनशिप का आयोजन है लेकिन चैम्पियंस ट्रॉफी की जगह लेने में कई व्यावसायिक चुनौतियां हैं। उन्होंने कहा, आईसीसी के प्रसारण साझेदार ईएसपीएन स्टार स्पोर्ट्स का सहयोग और सहमति, सदस्य देशों पर वित्तीय भार और खेल का विकास अहम होगा। यदि टेस्ट चैम्पियनशिप 2017 तक खिसकती है तो यह दुर्भाग्यपूर्ण होगा लेकिन बोर्ड को कई मामलों में संतुलन बनाना होगा। आईसीसी कार्यकारी बोर्ड द्वारा लिए गए अन्य फैसलों में पाकिस्तान और बांग्लादेश को 2012-14 के लिए उपाध्यक्ष पद के नामांकन दाखिल करने के लिए कहा गया है।  कार्यकारी बोर्ड ने 2015 विश्व कप के लिए नई एसोसिएट और एफिलिएट क्वालीफाइंग व्यवस्था को भी मंजूरी दे दी।